Fi ftit ġimgħat persuni fuq il-paga minima se jkunu ħadu żieda ta' bejn 2.5% u 7.9% fuq il-paga li għandhom. Dan meta jidħlu fis-seħħ il-miżuri tal-baġit 2017 li għalkemm ma tax żieda diretta fil-paga minima offra diversi għajnuniet u inċentivi li meta wieħed jikkwantifikahom ħafna drabi jaqbżu t-3.5% żieda li l-għaqdiet favur iż-żieda fil-paga minima jgħidu li għandu jkun hemm kull sena għal 3 snin. Dan ma jfissirx li l-Gvern jemmen li dan huwa biżejjed, tant li d-diskussjoni dwar il-paga minima ilha xhur li bdiet fil-Kunsill Malti għall-Iżvilupp Ekonomiku u Soċjali. Saħansitra hemm gruppi ta' ħidma li qegħdin jitkellmu dwar rapporti li ħejjew l-ekonomisti Gordon Cordina u Lino Briguglio u li d-diskussjoni dwarha issa ilha għaddejja diversi ġimgħat. Iżda, bil-Gvern irid diskussjoni serja u jekk jista' jkun kompromess bejn l-imsieħba soċjali aġixxa hu biex jgħin lil dawk bi dħul baxx. Kif uriet l-analiżi tal-gazzetta KullĦadd fl-aħħar ġimgħat ħafna mill-familji llum qed jifilħu jħallsu għall-basket tal-Caritas. Il-famuż basket bażiku li skont ir-rapport tal-Caritas familja għandha tkun tiflaħ tixtri biex ma tkunx fil-faqar. Primarjament għen l-in work benefit, l-għotja li jingħataw kull sena familji bi dħul baxx skont kemm għandhom ulied. Iżda mhux biss. Mis-sena d-dieħla se jkun hemm żieda fl-għajnuna supplimentari. L-għajnuna supplimentari li titħallas lill-ħaddiema miżżewġin bi dħul baxx u m'għandhomx tfal li jieħdu ċ-children's allowance se jgawdu minn żieda fis-'ceiling' preżenti tal-għajnuna supplimentari għall-miżżewġin. Minn €11,089 se titla' għal €13,000. Iżda mhux se jkunu biss il-miżżewġin li se jgawdu minn dan it-tibdil. Persuni single li jgħixu għal rashom, jaħdmu, u għandhom dħul nett ta' anqas minn €9,012, kif ukoll persuni single oħra, li jaħdmu u għandhom il-paga minima u m'għandhomx dħul nett li jaqbeż €9,012, se jibbenefikaw minn żieda ta' €126.36 fis-sena. Minn din ir-riforma se jkunu qed igawdu mal-11,000 koppja u 5,000 persuna single, li jaħdmu, total ta' 27,000 persuna. Permezz ta' dawn ir-riformi, u meta wieħed jieħu in konsiderazzjoni l-COLA, kull min qiegħed bil-paga minima se jiżdied mill-inqas b'€4 netti fil-ġimgħa, jew €208 fis-sena. Din iż-żieda se jerfagħha kollha l-Gvern. Meta għamilna l-kalkoli ta' dawn iż-żidiet u qabbilnihom mal-paga minima llum, rajna li ż-żidiet f'persentaġġi kienu dawk li jidhru fit-tabella li qegħdin nippubblikaw. L-MCESD il-post tad-deċiżjoni Intant, l-ekonomista Philip Von Brockdorff qal li d-dibattitu dwar il-paga minima rriżulta mir-reazzjoni għar-rapport tal-Caritas u tenna li fl-opinjoni tiegħu l-forum opportun għal diskussjoni dwar il-paga minima huwa l-MCESD. "Naturalment il-Gvern għandu rwol kruċjali, u għaqdiet bħall-Alleanza Kontra l-Faqar jagħmlu sew li joħolqu għarfien dwar il-faqar relattiv. Iżda fl-aħħar mill-aħħar deċiżjoni dwar ċaqliq fil-paga minima ma tistax tinjora l-imsieħba soċjali," qal Von Brockdorff li nnota kif it-tkabbir ekonomiku li għandu pajjiżna qed iwassal għal żidiet fil-pagi, però li ma laħaqx daqshekk dawk b'pagi baxxi. Però l-ekonomista jwissi li d-dibattitu jrid ikun wieħed studjat u maħsub. "Jekk iż-żieda fil-paga minima ma tiħux in konsiderazzjoni l-effetti fuq ftehim kollettiv, dan jista' jwassal biex membri tal-unjins jinsistu għal żidiet huma stess biex tinżamm ir-relattività bejnhom u dawk li jibbenefikaw minn żieda fil-paga minima. Din trid tiġi evitata għax jekk isir hekk, iċ-ċaqliq fil-pagi ma jirriflettix żieda fil-produttività iżda żieda biex tinżamm ir-relattività," kompla jispjega filwaqt li wissa kontra din is-sitwazzjoni għax timmina l-kompetittività. Mistoqsi jekk il-paga minima tibdilx is-sitwazzjoni anke b'rabta mal-ħaddiema barranin, l-ekonomista qal li hemm żewġ aspetti li wieħed irid jikkunsidra. "Qed naraw fenomenu relattivament ġdid għal pajjiżna; numru dejjem jikber ta' ħaddiema barranin u dan qed jirriżulta minħabba t-tkabbir ekonomiku u suq tax-xogħol li qed jakkomoda numru akbar ta' impjiegi. Jekk tiżdied il-paga minima dan jista' jattira aktar ħaddiema minn barra. Madankollu, kollox jiddependi jekk it-tkabbir ekonomiku jibqa' għaddej bl-istess ritmu bħalma qed naraw bħalissa," qal Von Brockdorf. Tenna li mbagħad hemm aspett ieħor. "Żieda fil-paga minima tista' twassal biex il-problema ta' prekarjat tikber u mhux tonqos. Huwa neċċessarju għalhekk li l-kuntratti tax-xogħol ikunu skont linji maħruġa mill-Jobs+ u aktar ħaddiema jissieħbu f'unjin," temm jgħid l-ekonomista f'eżempji li mhumiex argument kontra ż-żieda iżda biex meta ssir iż-żieda ssir bi ħsieb. Sadanittant, l-ekonomista wkoll irrikonoxxa li l-Gvern qed jaġixxi. "Il-politika li tinċentiva l-persuni biex tiżdied il-parteċipazzjoni fis-suq tax-xogħol bħall-in work benefit u s-servizzi ta' child care b'xejn huma aktar effettivi minn żieda ta' darba fil-paga minima għalkemm din tal-aħħar mhix eskluża. Għajnuniet oħra bħal benefiċċji supplimentari huma wkoll importanti biex jitnaqqsu dawk il-familji f'riskju ta' faqar," temm Von Brockdorf.